
Co-Perineva 4 mg/1,25 mg tabletės
tert-butilamino perindoprilis, indapamidas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.


Apie ką rašoma šiame lapelyje?

1. Kas yra Co-Perineva ir kam jis vartojamas
2. Kas žinotina prieš vartojant Co-Perineva
3. Kaip vartoti Co-Perineva
4. Galimas šalutinis poveikis
5. Kaip laikyti Co-Perineva
6. Pakuotės turinys ir kita informacija


1.	Kas yra Co-Perineva ir kam jis vartojamas

Kas yra Co-Perineva tabletės?

Co-Perineva yra dviejų veikliųjų medžiagų perindoprilio ir indapamido derinys. Co-Perineva yra antihipertenzinis preparatas, vartojamas didelio kraujospūdžio ligai (hipertenzijai) gydyti.

Kam vartojamos Co-Perineva tabletės?

Perindoprilis priklauso vaistų, vadinamų angiotenziną konvertuojančio fermento (AKF) inhibitoriais, grupei. Šie preparatai plečia kraujagysles, todėl širdžiai tampa lengviau pumpuoti kraują kraujagyslėmis. Indapamidas yra diuretikas. Diuretikai didina pro inkstus išskiriamo šlapimo kiekį. Vis dėlto indapamidas skiriasi nuo kitų diuretikų, kadangi jis tik šiek tiek didina išskiriamo šlapimo kiekį. Kiekviena veiklioji medžiaga mažina kraujospūdį, todėl jos abi kontroliuoja kraujospūdį.


2.	Kas žinotina prieš vartojant Co-Perineva

Co-Perineva vartoti draudžiama:
· jeigu yra alergija perindopriliui, bet kuriam kitam AKF inhibitoriui, indapamidui, bet kuriam kitam sulfonamidui arba bet kuriai pagalbinei šio vaisto medžiagai (jos išvardytos 6 skyriuje);
· jeigu ankstesnio AKF inhibitorių vartojimo metu buvo atsiradę tokių simptomų kaip švokštimas, veido ar liežuvio patinimas, stiprus niežulys arba sunkus odos išbėrimas (būklė, vadinama angioneurozine edema) arba jei Jums ar Jūsų giminaičiams tokių simptomų buvo atsiradę bet kokiomis aplinkybėmis;
· jeigu sergate sunkia kepenų liga arba yra būklė, vadinama hepatine encefalopatija (degeneracinė galvos smegenų liga);
· jeigu sergate sunkia inkstų liga arba dėl kurios yra sumažėjęs inkstų aprūpinimas krauju (inkstų arterijos stenozė);
· jeigu esate gydomas dializėmis arba kurios nors kitos rūšies kraujo filtracija. Priklausomai nuo dializei naudojamos įrangos, Co-Perineva Jums gali netikti;
· jeigu kalio kiekis kraujyje yra mažas arba didelis;
· jeigu manoma, kad Jums gali būti negydytas dekompensuotas širdies nepakankamumas (galimi simptomai yra sunkus skysčių kaupimasis, kvėpavimo pasunkėjimas);
· jeigu esate daugiau nei 3 mėnesius nėščia. Taip pat yra geriau vengti Co-Perineva vartoti ankstyvojo nėštumo metu (žr. poskyrį „Nėštumas ir žindymo laikotarpis“);
· jeigu Jūs sergate cukriniu diabetu arba Jūsų inkstų veikla sutrikusi ir Jums skirtas kraujospūdį mažinantis vaistas, kurio sudėtyje yra aliskireno;
· jeigu vartojote arba šiuo metu vartojate sakubitrilo ir valsartano derinį, suaugusiųjų ilgalaikio (lėtinio) širdies nepakankamumo gydymui, nes yra padidėjęs angioneurozinės edemos (staigaus patinimo po oda tokiose vietose kaip ryklė) pavojus.

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Co-Perineva:

· jeigu yra aortos stenozė (svarbiausios iš širdies išeinančios kraujagyslės susiaurėjimas), hipertrofinė kardiomiopatija (širdies raumens liga) ar inksto arterijos stenozė (inkstą krauju aprūpinančios arterijos susiaurėjimas);
· jeigu yra širdies nepakankamumas arba bet koks širdies sutrikimas;
· jei sergate inkstų ligomis arba Jums atliekamos dializės;
· jei yra nenormaliai padidėjusi hormono, vadinamo aldosteronu, koncentracija Jūsų kraujyje (pirminis aldosteronizmas);
· jeigu yra kepenų sutrikimas;
· jeigu sergate kolagenoze (odos liga), pvz., sistemine raudonąja vilklige arba sklerodermija;
· jeigu sergate ateroskleroze (yra arterijų sukietėjimas);
· jeigu sergate hiperparatiroidizmu (per stipri prieskydinių liaukų veikla);
· jeigu sergate podagra;
· jeigu sergate cukriniu diabetu;
· jeigu ribojate druskos kiekį maiste arba vartojate druskų pakaitalų, kuriuose yra kalio;
· jeigu vartojate ličio preparatų arba kalį organizme sulaikančių diuretikų (spironolaktoną, triamtereną), kadangi jų vartoti kartu su Co-Perineva nerekomenduojama (žr. poskyrį „Kiti vaistai ir Co-Perineva“);
· jeigu esate senyvas žmogus;
-	jeigu Jums buvo pasireiškusios padidėjusio jautrumo šviesai reakcijos;
-	jeigu Jums buvo pasireiškusi sunki alerginė reakcija su veido, lūpų, burnos, liežuvio ar ryklės patinimu, dėl kurios buvo sunku ryti ar kvėpuoti (angioneurozinė edema). Tokia reakcija gali pasireikšti bet kuriuo gydymo laikotarpiu. Jeigu atsiranda tokių simptomų, turite nutraukti gydymą ir nedelsdami kreiptis į gydytoją;
· jeigu vartojate kurį nors iš šių vaistų padidėjusiam kraujospūdžiui gydyti:
· angiotenzino II receptorių blokatorių (AIIRB) (vadinamąjį sartaną, pavyzdžiui, valsartaną, telmisartaną, irbesartaną), ypač jei turite su diabetu susijusių inkstų sutrikimų.
· aliskireną.

Jūsų gydytojas gali reguliariai ištirti Jūsų inkstų funkciją, kraujospūdį ir elektrolitų kiekį (pvz., kalio) kraujyje.
Taip pat žiūrėkite informaciją, pateiktą poskyryje „Co-Perineva vartoti draudžiama“.
1. jeigu esate juodaodis, nes gali būti didesnė angioneurozinės edemos atsiradimo rizika, o kraujospūdį mažinti šis vaistas gali ne taip veiksmingai, kaip nejuodaodžiams žmonėms;
1. jeigu Jums atliekamos hemodializės, naudojant didelio pralaidumo membranas;
· jeigu vartojate kurį nors iš šių vaistų, gali padidėti angioneurozinės edemos (staigaus patinimo po oda ir tokiose vietose kaip gerklė) rizika:
· racekadotrilis (vartojamas gydyti viduriavimą)
· sirolimuzas, everolimuzo temsirolimuzas ir kiti vaistai, priklausantys vadinamųjų mTOR inhibitorių klasei (naudojami siekiant išvengti persodintų organų atmetimo ir vėžiui gydyti).
· linagliptinas, saksagliptinas, sitagliptinas, vildagliptinas ir kiti vaistai, taip pat vadinami gliptinais. 

Angioneurozinė edema
Buvo pranešta, kad AKF inhibitoriais, įskaitant Co-Perineva, gydytiems pacientams pasireiškė angioneurozinė edema (sunki alerginė reakcija su veido, lūpų, burnos, liežuvio ar ryklės patinimu, dėl kurios sunku ryti ar kvėpuoti). Tokia reakcija gali pasireikšti bet kuriuo gydymo laikotarpiu. Jeigu atsiranda tokių simptomų, turite nutraukti gydymą Co-Perineva ir nedelsdami kreiptis į gydytoją. Taip pat žr. 4 skyrių.

Jeigu manote, kad esate (arba galite tapti) nėščia, turite apie tai pasakyti savo gydytojui. Ankstyvuoju nėštumo laikotarpiu Co-Perineva vartoti nerekomenduojama. Vartojamas po trečio nėštumo mėnesio, šis vaistas gali padaryti didžiulės žalos Jūsų kūdikiui, žr. poskyrį “Nėštumas ir žindymo laikotarpis“.

Jei vartojate Co-Perineva tablečių, informuokite gydytoją arba kitokį sveikatos priežiūros specialistą:
· prieš anesteziją ir (arba) operaciją;
· jei neseniai viduriavote, vėmėte arba netekote daug skysčių;
· prieš dializę ar mažo tankio lipoproteinų aferezę (cholesterolio pašalinimą iš kraujo specialiu aparatu);
· prieš desensibilizuojamąjį gydymą, mažinantį alergijos bičių ar vapsvų nuodams sukeliamą poveikį;
· jei bus atliekamas tyrimas, kurio metu injekuojamas kontrastą sukuriantis preparatas, kuriame yra jodo (medžiagos, leidžiančios pamatyti organus, pvz., inkstus arba skrandį, rentgenologinio tyrimo metu).
· jeigu susilpnėja regėjimas arba atsiranda akių skausmas. Šie simptomai gali būti skysčio susikaupimo akies kraujagysliniame dangale (tarp gyslainės ir skleros) arba besivystančios glaukomos (padidėjusio akispūdžio) požymiais ir gali įvykti per kelias valandas ar savaites po Co-Perineva vartojimo. Tai gali lemti regėjimo sutrikimą visam laikui, jeigu negydoma. Jei Jums anksčiau buvo alergija penicilinui ar sulfonamidui, Jums gali būti didesnė rizika, kad tai išsivystys. Jūs turite nutraukti gydymą Co-Perineva ir kreiptis į gydytoją.

Sportininkai turi žinoti, kad Co-Perineva tabletėse esanti veiklioji medžiaga (indapamidas) gali lemti teigiamą dopingo testą.

Vaikams ir paaugliams
Vaikams ir paaugliams Co-Perineva vartoti negalima.

Kiti vaistai ir Co-Perineva

Jeigu vartojate arba neseniai vartojote kitų vaistų arba dėl to nesate tikri, apie tai, pasakykite gydytojui arba vaistininkui.

Co-Perineva tablečių nerekomenduojama vartoti su:
· ličio preparatais (vaistais depresijai gydyti);
1. aliskirenu (vaistas, kuris vartojamas hipertenzijai gydyti), jeigu nesergate cukriniu diabetu arba inkstų liga;
1. kalio papildais (įskaitant druskos pakaitalus), kalį organizme sulaikančiais diuretikais (pvz.: spironolaktonu, triamterenu), kalio druskomis, kitais vaistais, kurie didina kalio koncentraciją organizme (pvz., heparinu, vaistu, naudojamu kraujui skystinti, siekiant išvengti krešulių; trimetoprimu ir kotrimoksazolu, kuris dar vadinamas trimetoprimu / sulfametoksazolu, vaistu, bakterijų sukeltoms infekcijoms; ciklosporinu, imuninę sistemą slopinančiu vaistu, naudojamu organų persodinimo atmetimo profilaktikai ;
1. estramustinu (vartojamas vėžiui gydyti);
1. kitais vaistais, kuriais gydomas padidėjęs kraujospūdis: angiotenziną konvertuojančio fermento inhibitoriais ir angiotenzino receptorių blokatoriais.

Kitų vaistų vartojimas gali keisti gydymo Co-Perineva poveikį, todėl gydytoją būtina informuoti, jei vartojate bet kurį iš toliau išvardytų vaistų, nes būtinos atsargumo priemonės.
· Kitokie vaistai padidėjusio kraujospūdžio ligai gydyti, įskaitant angiotenzino II receptorių blokatorius (ARB) arba aliskireną (taip pat žr. informaciją, pateiktą skyreliuose „Co-Perineva vartoti draudžiama“ ir „Įspėjimai ir atsargumo priemonės“), arba diuretikus (per inkstus išskiriamo šlapimo kiekį padidinantys vaistai).
· kalį organizme sulaikantys diuretikai širdies nepakankamumui gydyti: nuo 12,5 mg iki 50 mg eplerenono ar spironolaktono dozės per parą.
· sakubitrilą / valsartaną (derinys vartojamas širdies nepakankamumo ilgalaikiam gydymui). Žr. skyrius „Co-Perineva vartoti draudžiama“ ir „Įspėjimai ir atsargumo priemonės“;
· anestetikai.
· Prokainamidas (vaistas nuo nereguliaraus širdies plakimo).
· Alopurinolis (juo gydoma podagra).
· Terfenadinas ar astemizolas, mizolastinas (antihistamininiai preparatai nuo šienligės ir alergijos).
· Kortikosteroidai (vaistai nuo įvairių ligų, įskaitant sunkią astmą ir reumatoidinį artritą).
· Imunosupresantai (vaistai, vartojami autoimuninėms ligoms gydyti ir organų atmetimo profilaktikai po organų persodinimo), pvz., ciklosporinas, takrolimuzas.
· Preparatai nuo vėžio.
· Injekciniai eritromicino (antibiotiko), moksifloksacino, sparfloksacino preparatai.
· Halofantrinas (preparatas nuo kai kurių maliarijos rūšių).
· Pentamidinas (vaistas nuo plaučių uždegimo).
· Vinkaminas (vaistas senyvų pacientų simptominiams pažinimo sutrikimams, įskaitant atminties praradimą, gydyti).
· Bepridilis (juo gydoma krūtinės angina).
· Vaistai nuo širdiesritmo sutrikimo (pvz., chinidinas, hidrochinidinas, dizopiramidas, amjodaronas, sotalolis, dofetilidas, ibutilidas, bretilis),
· Cisapridas, difemanilis (vartojami skrandžio ir virškinimo sutrikimams gydyti)..
· Digoksinas ir kitokie širdį veikiantys glikozidai (jais gydomos širdies ligos).
· Baklofenas (preparatas, mažinantis raumenų sustingimą, atsirandantį sergant kai kuriomis ligomis, pvz., išsėtine skleroze).
· Preparatai nuo cukrinio diabeto, pvz., insulinas, metforminas arba gliptinai.
· Kalcio preparatai, įskaitant kalcio papildus.
· Stimuliuojamojo poveikio vidurių laisvinamieji preparatai, pvz., senos preparatai.
· Nesteroidiniai vaistai nuo uždegimo (pvz., ibuprofenas), didelė salicilatų (pvz., acetilsalicilo rūgšties) dozė.
· Injekciniai amfotericino B preparatai (jais gydomos sunkios grybelių sukeltos ligos).
· Vaistai psichikos sutrikimams, pvz., depresijai, nerimui, šizofrenijai, gydyti, pvz., tricikliai antidepresantai, neuroleptikai (tokie kaip amisulpridas, sulpiridas, sultopridas, tiapridas, haloperidolis, droperidolis).
· Tetrakozaktidas (vaistas nuo Krono ligos).
· Kraujagysles plečiantys vaistai, įskaitant nitratus (produktai, kurie plečia kraujagysles).
· Injekciniai aukso preparatai (jais gydomas reumatoidinis poliartritas).
· Vaistai, kurie dažniausiai naudojami gydyti viduriavimą (racekadotrilis)
· Vaistai, kurie dažniausiai naudojami išvengti persodintų organų atmetimo (sirolimuzas, everolimas, temsirolimuzas ir kiti vaistai, priklausantys vadinamųjų mTOR inhibitorių klasei). Žr. skyrių „Įspėjimai ir atsargumo priemonės“.
· Vaistai sumažėjusiam kraujospūdžiui, šokui ar astmai gydyti (pvz.: efedrinas, noradrenalinas, adrenalinas).

Jūsų gydytojui gali tekti pakeisti vaisto dozę ir (arba) imtis kitų atsargumo priemonių:
· jeigu vartojate angiotenzino II receptorių blokatorių (AIIRB) arba aliskireną (taip pat žiūrėkite informaciją, pateiktą poskyriuose „Co-Perineva vartoti draudžiama“ ir „Įspėjimai ir atsargumo priemonės“)

Co-Perineva vartojimas su maistu ir gėrimais

Co-Perineva tabletes geriausia vartoti prieš valgį.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Nėštumas
Jeigu esate nėščia (manote, kad galite būti pastojusi), pasakykite apie tai gydytojui. Jūsų gydytojas lieps Jums nebevartoti vaisto prieš planuojant pastojimą arba iš karto sužinojus apie nėštumą ir paskirs kitą vaistinį preparatą vietoje Co-Perineva. Co-Perineva yra nerekomenduojamas ankstyvojo nėštumo laikotarpiu ir negali būti vartojamas, jei esate daugiau kaip tris mėnesius nėščia, nes tuomet jis gali labai pakenkti Jūsų kūdikiui.

Žindymo laikotarpis
Pasakykite savo gydytojui, jei maitinate krūtimi ar ruošiatės pradėti tai daryti. Co-Perineva nerekomenduojamas krūtimi maitinančioms motinoms. Jei motina nori maitinti krūtimi, gydytojas gali paskirti kitą vaistą.

Vairavimas ir mechanizmų valdymas
Co-Perineva budrumo paprastai neveikia, tačiau kai kuriems žmonėms gali pasireikšti įvairių su kraujospūdžio sumažėjimu susijusių reakcijų, pvz., svaigulys ar silpnumas. Tokiu atveju gebėjimas vairuoti ir valdyti mechanizmus gali pablogėti.

Co-Perineva sudėtyje yra laktozės ir natrio
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.
Šio vaisto tabletėje yra mažiau kaip 1 mmol (23 mg) natrio, t.y. jis beveik neturi reikšmės.


3.	Kaip vartoti Co-Perineva

Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Rekomenduojama paros dozė yra viena tabletė, vartojama vieną kartą per parą.
Jei Jūsų inkstų funkcija sutrikusi, gydytojas gali nuspręsti keisti dozę.
Tabletę geriausia gerti ryte, prieš valgį.
Tabletę reikia nuryti užsigeriant stikline vandens.

Ką daryti pavartojus per didelę Co-Perineva dozę

Jei išgėrėte daugiau tablečių negu reikia, būtina nedelsiant kreiptis į gydytoją arba artimiausios ligoninės skubios pagalbos skyrių.
Labiausiai tikėtinas perdozavimo poveikis yra kraujospūdžio kritimas.
Jei kraujospūdis tampa labai mažas (galimi jo simptomai yra pykinimas, vėmimas, raumenų spazmai, galvos svaigimas, mieguistumas, sumišimas, inkstų išskiriamo), šlapimo kiekio pokyčiai), gali būti naudinga atsigulti ir pakelti aukščiau kojas.

Pamiršus pavartoti Co-Perineva
Co-Perineva svarbu gerti kasdien, kadangi reguliarus gydymas yra veiksmingesnis. Vis dėlto, jei pamiršote išgerti Co-Perineva tabletę, kitą dozę gerkite įprastu metu. Negalima vartoti dvigubos dozės norint kompensuoti praleistą dozę.

Nustojus vartoti Co-Perineva
Didelio kraujospūdžio liga įprastai gydoma visą gyvenimą, todėl prieš nutraukdamas šio vaisto vartojimą, pasitarkite su gydytoju.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Nutraukite vaisto vartojimą ir nedelsdami kreipkitės į gydytoją, jeigu pasireiškia bet kuris toliau išvardytas šalutinis poveikis, kuris gali būti sunkus.
· Sunkus svaigulys arba alpimas dėl mažo kraujospūdžio (dažnas: gali pasireikšti rečiau kaip 1 iš 10 asmenų).
· Bronchų spazmas (spaudimas krūtinėje, švokštimas arba dusulys (nedažnas: gali pasireikšti rečiau kaip 1 iš 100 asmenų).
· Veido, lūpų, burnos, liežuvio ar ryklės patinimas, kvėpavimo pasunkėjimas (angioneurozinė edema) (žr. 2 skyriuje „Įspėjimai ir atsargumo priemonės) (nedažnas: gali pasireikšti rečiau kaip 1 iš 100 asmenų).
· Sunkios odos reakcijos, įskaitant daugiaformę eritemą (odos bėrimas, kuris dažniausiai prasideda raudonos spalvos dėmėmis ant veido, rankų ar kojų) arba intensyvus odos bėrimas, dilgėlinė, viso kūno odos paraudimas, sunkus niežėjimas, pūslės, odos lupimasis ar patinimas, gleivinių uždegimas (Stevens Johnson sindromas, toksinė epidermio nekrolizė) arba kitos alerginės reakcijos (labai retai: gali pasireikšti rečiau kaip 1 iš 10 000 asmenų).
· Širdies ir kraujagyslių sutrikimai (neritmiškas širdies plakimas, krūtinės angina [fizinio krūvio metu pasireiškiantys krūtinės, žandikaulio ar nugaros skausmai], širdies priepuolis) (labai retai: gali pasireikšti rečiau kaip 1 iš 10 000 asmenų).
· Rankų ar kojų silpnumas, kalbos sutrikimas, kurie gali rodyti galimą insultą (labai retai: gali pasireikšti rečiau kaip 1 iš 10 000 asmenų).
· Kasos uždegimas, kuris gali sukelti sunkų pilvo ir nugaros skausmą, susijusį su labai bloga savijauta (labai retai: gali pasireikšti rečiau kaip 1 iš 10 000 asmenų).
· Odos ar akių pageltimas (gelta), kuris gali būti hepatito požymis (labai retai: gali pasireikšti rečiau kaip 1 iš 10 000 asmenų).
· Gyvybei pavojingas neritmiškas širdies plakimas (dažnis nežinomas).
· Galvos smegenų liga, kuri pasireiškia dėl kepenų ligos (hepatinė encefalopatija) (dažnis nežinomas).
· Raumenų silpnumas, mėšlungis, jautrumas ar skausmas, ypač jei tuo pačiu metu jaučiatės blogai arba pakyla aukšta temperatūra, tai gali sukelti neįprastas raumenų irimas (dažnis nežinomas).

Toliau išvardytas galimas šalutinis poveikis.

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· padidėjusio jautrumo reakcijos, daugiausia odos reakcijos asmenims, kuriems pasireiškia alerginės ir astmos reakcijos, galvos skausmas, svaigulys, svaigimas, badymo ir dilgčiojimo pojūtis, regos sutrikimasūžesys (triukšmo pojūtis ausyse), kosulys, dusulys, virškinimo trakto sutrikimas (pykinimas, vėmimas, pilvo skausmas, skonio pojūčio sutrikimas, dispepsija arba virškinimo pasunkėjimas, viduriavimas, vidurių užkietėjimas, neįprastai sumažėjęs apetitas, burnos džiūvimas), alerginės reakcijos (pvz., odos išbėrimas, niežulys), mėšlungis, nuovargis, raumenų spazmai, nuovargis, maža kalio koncentracija kraujyje.
Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· nuotaikos svyravimas, miego sutrikimas,depresija, purpura (raudoni smulkūs taškeliai odoje), pūslių grupės, inkstų sutrikimas, impotencija, , erektilinė disfunkcija, eozinofilų (baltųjų kraujo ląstelių tipas) perteklius, laboratorinių tyrimų rodmenų pokyčiai: didelė kalio koncentracija kraujyje, kuri normalizuojasi nutraukus gydymą, maža natrio koncentracija kraujyje, labai didelis mieguistumas, alpimas, dažno širdies plakimo jutimas (palpitacijos), tachikardija (dažnas širdies plakimas), labai maža gliukozės koncentracija (hipoglikemija) kraujyje, kraujagyslių uždegimas (vaskulitas), padidėjusio jautrumo saulės šviesai reakcijos (fotosensibilizacija), dilgėlinė, sąnarių skausmas (artralgija), raumenų skausmas (mialgija), krūtinės skausmas, bendrasis negalavimas, periferinė edema, karščiavimas, šlapalo koncentracijos kraujyje padidėjimas, kreatinino koncentracijos kraujyje padidėjimas, pargriuvimas, hiperhidrozė. Maža natrio koncentracija kraujyje, dėl kurios gali pasireikšti skysčių trūkumas (dehidratacija) ir kraujospūdžio sumažėjimas,
· nesugebėjimas pasiekti ar išlaikyti erekciją (impotencija),
· jei sergate sistemine raudonąja vilklige (kolagenozės tipas), ši liga gali pasunkėti.
Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· žvynelinės pasunkėjimas, laboratorinių tyrimų rodmenų pokyčiai: kepenų fermentų suaktyvėjimas, didelė bilirubino koncentracija kraujyje, 
· nuovargis,
· tamsios spalvos šlapimas, pykinimas ar vėmimas, raumenų spazmai, sumišimas ir priepuoliai. Tai gali būti būklės, vadinamos sutrikusios antidiurezinio hormono sekrecijos sindromu (SAHSS), simptomai,
· šlapimo kiekio sumažėjimas arba šlapimo neišsiskyrimas,

· staigus paraudimas,
· ūmus inkstų funkcijos nepakankamumas,
· maža chloridų koncentracija kraujyje,
· maža magnio koncentracija kraujyje.
Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
· sumišimas, eozinofilinis plaučių uždegimas (reta plaučių uždegimo rūšis), rinitas (užsikimšusi nosis ar sloga), kraujo ląstelių kiekio pokyčiai (pvz.: maži baltųjų ir raudonųjų kraujo ląstelių kiekiai), hemoglobino ir hematokrito koncentracijos kraujyje sumažėjimas, kraujo plokštelių kiekio sumažėjimas, nenormali kepenų funkcija.
Šalutinio poveikio reiškiniai, kurių dažnis nežinomas (negali būti įvertintas pagal turimus duomenis):
· nenormalūs širdies veiklos rodmenys elektrokardiogramoje,laboratorinių tyrimų rodmenų pokyčiai, didelės šlapimo rūgšties koncentracijos ir didelės gliukozės koncentracijos kraujyje, trumparegystė (miopija), neryškus matymas, regėjimo sutrikimas, regos susilpnėjimas ir akių skausmas dėl padidėjusio spaudimo (galimi skysčio susikaupimo akies kraujagysliniame dangale (tarp gyslainės ir skleros) arba ūminės trumparegystės ar uždaro kampo glaukomos požymiai).
· rankų arba kojų pirštų spalvos pakitimas, tirpulys ir skausmas (Reino fenomenas).

Gali atsirasti kraujo, inkstų, kepenų arba kasos sutrikimų ir pakisti laboratorinių (kraujo) tyrimų rodmenys. Gydytojas gali nurodyti atlikti kraujo tyrimus Jūsų būklei stebėti.
Kepenų nepakankamumo atveju (sergant kepenų ligomis) gali prasidėti kepenų encefalopatija (degeneracinė galvos smegenų liga).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Co-Perineva

Šį vaistą laikykite vaikams nepastebimoje ir nepasiekiamoje vietoje.

Ant kartono dėžutės ir lizdinės plokštelės po „Tinka iki“/„EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Laikyti ne aukštesnėje kaip 25 °C temperatūroje.
Laikyti gamintojo pakuotėje, kad vaistas būtų apsaugotas nuo drėgmės.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Co-Perineva sudėtis

· Veikliosios medžiagos yra tert-butilamino perindoprilis ir indapamidas. Kiekvienoje tabletėje yra 4 mg tert-butilamino perindoprilio, atitinkančio 3,34 mg perindoprilio, ir 1,25 mg indapamido.
· Pagalbinės medžiagos yra kalcio chloridas heksahidratas, laktozė monohidratas, krospovidonas, mikrokristalinė celiuliozė, natrio-vandenilio karbonatas, koloidinis hidratuotas silicio dioksidas, magnio stearatas. Žr. 2 skyrių „Co-Perineva sudėtyje yra laktozės ir natrio“.

Co-Perineva išvaizda ir kiekis pakuotėje

Co-Perineva tabletė yra balta ar beveik balta, apvali, šiek tiek abipus išgaubta, nuožulniais kraštais, vienoje pusėje yra vagelė. Vagelė skirta tik tabletei perlaužti, kad būtų lengviau nuryti, bet ne jai padalyti į lygias dozes.

Tabletės tiekiamos kartoninėmis dėžutėmis. Dėžutėje yra 14, 20, 28, 30, 50, 56, 60, 90 arba 100 tablečių lizdinėse plokštelėse.
Gali būti tiekiamos ne visų dydžių pakuotės.

Registruotojas ir gamintojas
KRKA, d.d., Novo mesto
Šmarješka cesta 6
8501 Novo mesto
Slovėnija

Jeigu apie šį vaistą norite sužinoti daugiau, kreipkitės į vietinį registruotojo atstovą.

		UAB KRKA Lietuva
Senasis Ukmergės kelias 4,
Užubalių km.,Vilniaus r.
LT - 14013
Tel. + 370 5 236 27 40

Šis pakuotės lapelis paskutinį kartą peržiūrėtas 2022-01-13.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/

